Ympäristöministeriön kommenttipyyntö 25.10.2016

Kommenttipyyntö YVA-lainsäädännön uudistamista koskevaan työryhmäluonnokseen

Kansantalousosasto tarkastelee esityksiä oman toimialansa puitteissa ja toteaa seuraavaa:

Taustaa:

YVA-lainsäädännön uudistamista koskevaan työryhmän ehdotukseen on pyydetty kommentteja. Työryhmän luonnostelemalla hallituksen esityksellä on tarkoitus panna täytäntöön YVA-direktiivin muutos sekä sujuvoittaa menettelyjä.

Ympäristöministeriön mukaan voimassa olevan YVA-lain keskeiset elementit olisivat uuden YVA-lain perustana. Uusi YVA-laki mahdollistaisi YVA-menettelyn korvaamisen muulla, erikseen säädettävällä menettelyllä. Luonnoksessa ehdotetaan uutena mallina, että maankäyttö- ja rakennuslakiin sisällytettäisiin YVA-menettelyn vaatimukset.

Työryhmän ehdotuksen kommentointiaikaa on pidennetty 4.11.asti. Hallituksen esitys on tarkoitus antaa marraskuun lopulla 2016.

**Kansantalousosasto esittää kommenttinaan seuraavaa:**

Kansantalousosasto toteaa, että aikataulu työryhmäesityksen saapumisen ja kommenttien antamisen väillä on käytännössä liian lyhyt perusteellisten kommenttien antamiseen, siksi osasto tyytyy nostamaan esiin ainoastaan yhden asian. Todettakoon vielä, että olisi ollut toivottavaa saada pidempi kommentointiaika, erityisesti, koska esitys sisältää 118 sivua.

YVA-arviointia tarvitaan yleensä vain silloin, kun hanke on mittapuultaan suuri. Tällaisen investoinnin arvo on yleensä myös huomattava, siksi sen YVA-menettelyn sujuvuudella on kansantaloudellista merkitystä. YVA-menettelyiden tietomäärät ja materiaalit ovat laajuudeltaan mittavia ja aiheuttavat runsaasti kustannuksia sekä lupaa hakevalle yritykselle että viranomaisille.

Yleisesti ottaen menettely on nykyisellään raskas. Kaikenlaisiin hankkeisiin ydinvoimaloista tiensuunnitteluun sovelletaan samoja säädöksiä. Viranomaisilla on valta harkinta, soveltaa ja vaatia. Yleisö saa osallistua ja vastustaa kaikkea lakien säädöksistä piittaamatta. Hakuprosessissa on joka kohdassa muutoksenhakuoikeus ja hakija on täysin tämän kaiken armoilla. Tämän takia menettelyn nopeuttaminen ja sujuvoittaminen ovat kansantalouden kannalta kannatettavia tavoitteita.

Kansantalousosasto katsoo kuitenkin, ettei YVA-menettelyä korvaavaa menettelyä tarvitse kehittää lainsäädäntöön, vaan nimenomaan keventää nykyisen YVA-menettelyn soveltamista. Uusi lainsäädäntö toisi toisen tai kolmannen menettelyn ympäristöasioihin ja se lisäisi välittömästi arviointitarpeita siitä, millä prosessilla YVA toteutetaan.

Menettelyn kytkeminen MRL:ään ei ole tarkoituksenmukaista myöskään siitä syystä, että ylivoimaisesti suurin osa YVA -hankkeista ei ensisijaisesti ole kaavahankkeena käynnistyviä, vaikka joissain tapauksissa sitten myöhemmin toteutuksessa kaava voidaan laatia. Kaavoitusta ei tarvita lainkaan kaikissa YVA-hankkeiden toteutuksissa, vaikka jotain rakennettaisiin. Esimerkiksi moottoritiehankkeet suunnitellaan ja toteutetaan tielakien nojalla, maa-ainekset ja voimalinjat taas omilla säädöksillä, suurten sikaloiden tai kanaloiden eläinsuojat tarvitsevat myös YVA:n ja rakennusluvan, muttei niitäkään kaavoiteta.

Jos uusi menettely otettaisiin käyttöön, kansantalousosaston arvioin mukaan on olemassa riski siitä, että menettely voisi vaikuttaa kaavoituksen vaatimiseen hankkeissa, missä sitä ei tarvita ja se jäykistäisi entisestään hankkeiden läpiviemistä ja yritysten kehittämistä.

Osastopäällikkö,

ylijohtaja Markus Sovala

Neuvotteleva virkamies Sari Sontag